Kløe, eksem, bylder, åbne sår og ar. Sådan ser arme og ben ud for de mennesker, der har fået allergi af stoffet HDDA, som blandt andet findes i visse typer af maling, lak og negleprodukter.

Derfor bør stoffet – som det første hudallergifremkaldende stof – skrives på EU’s kemikalieliste over særligt sundhedsskadelige stoffer, så virksomheder kan begynde at udfase brugen. Det anbefaler en lang række eksperter fra 16 europæiske lande, heriblandt Danmark, i en EU-rapport.

Men miljø- og fødevareminister Esben Lunde Larsen (V) har valgt at gå imod eksperternes anbefaling og har netop stemt for et forslag i EU om, at stoffet ikke skal optages på den såkaldte kandidatliste for særligt sundhedsskadelige stoffer.